
Az ANXA1 fehérje prognosztikus értéke a docetaxel kezelésnek alávetett prosztatarákos betegekben

Bevezetés
A docetaxel (DOC) a metasztatikus prosztatarák (mPC) egyik standard kezelése. A DOC kezeléssel kapcsolatban azonban gyakran megfigyelhető a terápia előtt és alatt kialakuló rezisztencia. Jelenleg nem ismertek a DOC hatékonyságát megfelelően előrejelző paraméterek, ezért szükség van olyan biomarkerekre, melyek lehetőséget teremthetnek a DOC rezisztens betegek azonosítására. A munkacsoportunk által korábban elvégzett DOC érzékeny és rezisztens PC sejtvonalak összehasonlító proteomikai vizsgálata azonosította az ANXA1 fehérjét, mely a DOC-rezisztens sejtekben szignifikánsan nagyobb mennyiségben volt jelen a DOC-érzékenyekhez képest. Ezért célunk az ANXA1 fehérje mPC-ben betöltött prognosztikus, valamint DOC terápiával kapcsolatos prediktív értékének meghatározása volt.
Módszerek
Egy 266 mPC-os beteg adatait tartalmazó nyílt hozzáférésű adatbázist felhasználva in silico elemzéssel megvizsgáltuk az ANXA1 génexpressziójának összefüggéseit a tumorok molekuláris eltéréseivel és a betegek túlélésével. Ezután 98 DOC kezelt mPC beteg kezelés előtti szérum mintáiban ELISA módszerrel határoztuk meg az ANXA1 fehérje koncentrációját, amit a betegek klinikopatológiai adataival és túlélésével vetettük össze.
Eredmények
Az in silico elemzés alapján a magasabb ANXA1 génexpresszió a csökkent aktivitású androgén receptor szignálúttal mutatott összefüggést. Nem találtunk összefüggést az ANXA1 expresszió és a Gleason score, a PSA érték és a neuroendokrin markerek expressziója között. A DOC kezelt betegek ANXA1 szérum szintjei szignifikánsan magasabbak voltak azoknál a betegeknél, akik a kezelés előtt nem részesültek lokális sugárterápiában (p=0,043), és akiknek nem volt lágyrész metasztázisuk (p=0,032). Túlélés analízisünk eredményei alapján a DOC kezelés előtti magasabb ECOG státusz, valamint a kezelés alatti gyengébb PSA válasz szignifikáns összefüggést mutatott a betegek rosszabb túlélésével (p<0,001, p<0,001), míg az ANXA1 koncentráció tekintetében nem találtunk összefüggést a túléléssel.
Megbeszélés
Eredményeink alapján az ANXA1 génexpressziója mPC betegekben nem mutat összefüggést sem a betegek túlélésével, sem pedig a klinikai gyakorlatban ismert prognosztikus faktorokkal (PSA, Gleason score). Szérum vizsgálataink alapján az ANXA1 nem bizonyult a DOC kezelés prediktív faktorának és így nem alkalmazható a klinikai gyakorlatban az optimális terápia megválasztására.



